Here is a page extracted from Wikipedia that may contain CSS, HTML, and a lot of unformatted text.

Title: L'Almozara
Content: L'Almozara (en castellano La Almozara) ye un districto de Zaragoza (Aragón). Muga con os districtos de Delicias, Centro, Oliver-Valdefierro, Barrios rurals, Casco Antigo y o río Ebro.

O districto amás d'o barrio de l'Almozara incluye a urbanización Torres de San Lamberto.

Historia
En o sieglo XI ya existiba en ista zona una huerta amán d'o Palacio de l'Alchafaría, en a parti exterior d'a muralla d'a ciudat. En un texto de 1143 de l'Archivo de lo Pilar mencionan un termino de Almuzara.

En 1898 s'establió en o barrio una interpresa ta a fabricación de acidos y fertilizants. Tamién s'establió una gara de mercaderías ta o tren.

Os primers habitants d'o barrio treballaban en a fabrica. A plaza d'Europa ye un puesto d'intersección entre tres districtos. O puent de l'Almozara premite actualment a comunicación d'o barrio con l'Actur. O primer puent en iste puesto yera un puent ferroviario que iba dende a gara d'o Portiello enta la gara d'o Norte.

Mugas

Seguntes os plans censals d'o Concello de Zaragoza as mugas d'o districto son:

A lo norueste, con o districto de Barrios Rurals muga l'A-2.
A lo nord-este, o río Ebro en o Meandro de Raniellas.
A l'este, con o districto d'o Casco Antigo, mugan a Plaza d'Europa y o Paseyo de María Agustín.
A l'ueste, con o districto Delicias mugan a parti trasera d'o Centro Comercial Augusta (dentro d'o districto Delicias), a frontera d'a gara Delicias (dentro d'o districto Almozara), a carrera María Callas, y l'Avenida de Madrid, y con o districto Oliver-Val de Fierro muga la Autovía de Logronyo.

Esporte 
O fútbol ye representau por o Club Deportivo Ebro.

Referencias

Almozara